Kalendere med letpåklædte damer har det med at snige sig ind på håndværkerarbejdspladser, men 11 tækkemandslærlinge fra Den Jydske Haandværkerskole i Hadsten har givet klicheen et tvist.

De har nemlig lavet en kalender, hvor de selv optræder som letpåklædte modeller. Formålet er nemlig at skabe mere opmærksomhed omkring tækkerbranchen og give den et yngre præg.

En af dem, der har valgt at smide tøjet for formålet, er tækkemandslærlingen Christian Ditlefsen, som nu også kan skrive model på C.V'et.

- Jeg ved ikke, hvordan ideen kom, men pludselig var den der og blev en ting, som skolen støttede op om. Det var ret naturligt for os at sige, at kalenderen skulle være lidt fræk, fortæller han.

Grænseoverskridende, men sjovt

I første omgang har lærlingene valgt at få trykt 400 kalendere. Den skal reklamere for tækkefaget, og hvis den giver overskud, skal det gå til Stråtagets Kontor, som er et fælleskontor for tækkebranchen.